
Persongalleri

Celia Strømsnes – tidligere hittebarn

Emil Strømsnes – Celias ektemann

Joakim og Peder – sønner av Celia og Emil

 

Hansine, Borga, Alvilde og Ove – ansatte på Langsæ gård

 

Emily – Celias barndomsvenninne, bestyrerinne på Celiaborg

Frederik – Emilys ektemann, bestyrer på Celiaborg

Birgitte – Celias venninne, bestyrerinne på Bellevue

Niels-Henrik – Birgittes ektemann, bestyrer på Bellevue

Agnete – Celias venninne, kokk

Herbert – Agnetes ektemann, journalist

 

Alma – tidligere ansatt på Bellevue

Lars – Almas ektemann

Karen – tidligere ansatt på Bellevue

Sofie – tidligere barnehjemsbarn på Bellevue

 

Tord og Lovise Strømsnes – Emils fosterforeldre

Jacob Strømsnes – deres sønn

Caroline Strømsnes – Jacobs kone

Peter og Jørgine Thomassen – Lovise Strømsnesʼ og Agnes De Perros svoger og søster

Agnes de Perro – Celias mor, søster av Jørgine og Lovise

Pedro de Perro – Celias far


Kapittel 1

Celia slo opp de doble dørene fra soveværelset ut til den overbygde verandaen, bøyde seg over rekkverket og kikket ned på det lille jordet nedenfor huset der de to sønnene, Joakim og Peder, lekte med en ball. Den trillende latteren til yngstemann fikk henne til å trekke på smilebåndet. Samtidig sukket hun litt, noe hun gjorde hver gang den vonde tanken tok henne, tanken på den gangen for nesten sju år siden da han ble født og de grusomme to timene da de trodde de skulle miste ham. Da fødselen hadde trukket ut og hun var fullstendig utslitt, hadde jordmora sendt bud etter huslegen, doktor Frick, som kom og hjalp til. Da den vesle krabaten endelig kom, var han begynt å bli blå. Han hadde fått navlestrengen rundt halsen, men takket være en dyktig doktor og jordmor hadde det, gud skje lov, gått bra. Hun husket ikke mye av det hele, utmattet som hun hadde vært. Men hun husket så vidt Emils fortvilte, tårefylte øyne da doktor Frick hadde reist seg opp, pustet ut og sagt med rolig stemme: De klarer seg, herr Strømsnes! Både kvinner og nyfødte er sterke, ser De!

Hun dro fram en stol og satte seg der hvor solstrålene klarte å lure seg inn under takskjegget. Takk og lov at Peder ikke fikk noe mén av sin vonde start på livet! Celia flyttet blikket over på eldstemann, Joakim. Hans fødsel hadde gått fort og greit, og hun ville heller aldri glemme det lykkelige blikket til Emil da han så på sin førstefødte med den kraftige, svarte hårmanken for første gang.

– Velkommen til oss, lille Joakim! Du likner din vakre mor, hadde han hvisket ømt og kysset ham på pannen.

De hadde bestemt at barnet de ventet, enten det ble gutt eller pike, skulle kalles opp etter Emils foreldre. Og så ble det altså en liten Joakim!  Litt over to år senere var Peder kommet. Han ble kalt opp etter hennes egen far, og selv om navnet Pedro ble til Peder, skrev Agnes at morfar var blitt stolt som en hane. Herr Peter var også ganske stolt, viste det seg, siden det kun var en bokstav som skilte de to navnene.

– Selv om han ikke er direkte oppkalt etter meg, så er det jo en stor likhet i navnet. Og ærlig talt, hadde han sagt og ledd skøyeraktig, – har jeg vel litt av æren for dette ekteskapet her. Har jeg ikke?

– Selvfølgelig har du det, Peter Thomassen, hadde Celia svart og lagt armene om halsen hans og gitt ham et lite kyss på kinnet. – Peder er oppkalt etter både Pedro og Peter, han!

Tanken på årene med Emil og guttene sendte en varm bølge gjennom henne. Tenk at det alt hadde gått ti år! Ti gode, lykkelige år.

De første to årene hadde de bodd i den leide boligen i byen mens de hadde vært på jakt etter et passende hus. Så hadde plutselig Tord Strømsnes tilbudt dem å kjøpe Langsæ gård. Døtrene var begge godt gift, en i København og en i Stavanger. Eldstesønnen Jakob skulle overta Strømsnes gård og bodde der allerede med sin franske hustru Caroline. Johan hadde nok slått seg til hos familien de Perro i New Orleans for godt, for fru Lovise hadde omsider gitt etter for ønsket hans om å følge etter sin fetter Marco til Amerika. Johan og Marco hadde knyttet vennskapsbånd for livet, og han var blitt tatt imot som en sønn i familien.  Nå hadde begge tatt seg et sabbatsår fra studiene og skulle leve som tømmerhuggere i Canada, hadde Agnes skrevet i siste brev. Brevene mellom mor og datter kom og gikk med jevne mellomrom, med varme hilsener til og fra Pedro og søsken.

– Det kan ikke bli bedre eiere av stedet enn dere to, hadde Tord sagt da han kom med tilbudet. – Det var jo der din mor Agnes vokste opp. Og mine barn blir nok gladere for en arv i rene penger enn en gård som stadig må vedlikeholdes, hadde han lagt til.

De hadde så vidt rukket å flytte inn på Langsæ gård før lille Peders dramatiske fødsel. To gutter med litt over to års mellomrom hadde de fått, to brødre som var som natt og dag å se til. Joakim var mørkhåret og hadde nøttebrune øyne som hun selv, mens Peder hadde fargene etter Emil – blondt hår og dypblå, strålende øyne. Begge guttene hadde et muntert sinn og holdt av hverandre.

Så godt at de har tid til å leke, tenkte Celia. Det var neimen ikke alltid lett å være barn, med skole og lekser og pugging av engelske gloser og matematiske uttrykk. Emil og hun hadde bestemt at både Joakim og Peder skulle gå på Munkhaugen folkeskole nede i sentrum. På Munkhaugen var det barn både fra allmuen og borgerskapet. Det var få privatskoler igjen landet, og kun en i deres by, heldigvis.

– Det er bra for deres utvikling, hadde Emil sagt til fru Lovise under en av deres mange fornøyelige diskusjoner. Hun hadde ikke likt at hennes to barnebarn ikke skulle ha egne magistre eller gå på privat borgerskole.

– Nå dreier ikke undervisningen seg bare om religion og konfirmantundervisning, forstår du, forklarte Emil. – Foruten å skrive, lese og regne, blir de også undervist i historie, naturfag og geografi, sport og håndverk.  Det er da nyttig, spør du meg!

– Pøh, hadde fru Lovise fnyst og rettet blikket mot sin mann for å få støtte for sine synspunkter. Tord hadde sett rolig på henne uten å si et ord, mens Lovises lepper snurpet seg og utstøtte en lyd som minnet om et grisegrynt.

Celia visste at både Emil og de andre barna på Strømsnes hadde fått privatundervisning av magistere fram til guttene ble sendt til den høyere offentlige skolen på Tyholmen, mens døtrene Ada Emelie og Dorthea Margrethe ble sendt til madam Segerstads institutt i København. Det samme var tilfelle med barna i Thomassen-familien. Siden ble det London på både Emil, Jakob og Carsten, mens Johan hadde hadde reist til Amerika i stedet.

– De må jo få tid til å være barn også, hadde Celia protestert da Emil sa at han ville engasjere en privatlærer til å undervise guttene i engelsk. Men svaret hans hadde beroliget henne.

– Selvsagt skal de få mye tid til å leke og til å være barn, kjære! Men det er viktig at de behersker engelsk med tanke på fremtiden, ikke minst for dine foreldres skyld. Du er jo selv blitt ganske flink i språket, så de privattimene du hadde hos magister Carlsen var da ikke bortkastet, var de vel?

Celia hadde ledd da han sa det, for det var jo ikke mange setningene hun kunne si på engelsk den gangen for ti år siden. Men hun hadde fortsatt privatundervisning etter bryllupet, og på reisen til New Orleans for fem år siden hadde hun ikke hatt problemer med å følge med på det som ble sagt. Nå fikk Joakim hjemmeundervisning i engelsk to timer i uka av magister Jørgensen, mens Peder først skulle ha et år på skolen. Men Peder fulgte storebror som en skygge og satt ved bordenden med sine fargestifter og tegneark når Joakim fikk undervisning. Og det var neimen ikke lite engelsk han hadde snappet opp mens han hadde sittet stille som en mus med sine tegninger.

Joakim hadde hatt en kort skoledag denne dagen, og nå var de begge i full lek. De skulle feire 17. mai om en uke, og selv om det var tidlig på året, var det godt og varmt i været. Guttene hadde kastet av seg genserne, og Joakim hadde brettet strømpene ned til anklene. I august skulle Peder også begynne på folkeskolen på Munkhaugen, og da ville hun få mer tid nede på Celiaborg. Tid sammen med barna der, og med Emily, Frederik og de gode hjelperne. Det var jo tross alt hun som stod som eier av barnehjemmet, men hun var glad for at både Emily og Frederik hadde hatt hånd om huset og barna i det daglige siden hjemmet åpnet.

Hun kastet et siste blikk på de to sønnene som sprang rundt nede i hagen. – Dere to har gitt far og meg mye glede, mumlet hun for seg selv og gikk inn. Hun kastet et siste blikk over senger og nattbord, og forlot soverommet og gikk nedenunder.

Gården lå vakkert til på den lille høyden over Langsævannet, kun skilt av Vestlandske hovedvei og Langsæ park. I parken vokste mektige lønnetrær som drysset store, praktfulle rød-gule blader om høsten, og der var små stier blant grønne gressflekker med snøklokker og gule skogstjerner hver vår, og blåklokker, prestekrager og andre blomster sommeren gjennom.  Langs vannkanten var det bygd opp en steinmur, og på tre steder langs muren var det anlagt steintrapper. De var tenkt som vasketrapper til klesvask og gulvteppevask om våren og sommeren, men fungerte også som badetrapper for dem som benyttet parken og vannet. Det var et yrende badeliv der hver sommer, og ofte var vannet fullt av prammer med ekstatiske guttunger som fisket abbor og gjedde.  Mudderbukta på motsatt side av parken ble flittig benyttet av to av beboerne ved vannet, og av deres egen gårdskar, Ove. De fanget fet, fin ål som ble flådd og hengt til tørk på stallveggen og røkt før den ble solgt videre til Danmark.

– I Danmark er folk glad i å spise røkt ål, hadde Ove forklart guttene som hadde stått og sett ham spikre opp de buktende, sleipe kroppene. – Men noen her i byen liker det også, la han til, og Peder gjorde en grimase som om han ville kaste opp.

Det var slik Torine gjorde, husket Celia da guttene fortalte henne om det de hadde lært. Kjære Torine som var død for seks år siden, og som hun kunne takke for at både mor, far og søsken kom inn i livet hennes. Og ikke minst for Emil og den vakre torinebrosjen, da! Den lå trygt forvart i en liten eske omgitt av den mykeste bomull sammen med det vakre smykket Agnes hadde gitt henne ved fødselen, den lille fuglen med blått øye. Guttene hadde arvet stereoskopkikkerten med alle de fine bildene fra Amerika, og den hadde gjort mang en regnfull høstkveld og kald vinterdag til et eventyr da guttene var blitt større. Da hadde de krøpet opp i den brede sofaen i den ene stuen med ullpledd rundt seg, og tatt seg en reise til besta og besten i Amerika. Nå var Langsævannet bebodd av ender og to svanepar med unger som gled majestetisk av gårde på overflaten, og i de gamle, høye lønnetrærne bodde det ekorn og flaggermus. Om vinteren hadde Celia ofte ligget i den gode, varme senga ved siden av Emil og lyttet til isens klagesang, som han kalte det når isen frøys til. Vinterstid var det skøyter, ski, kjelker og sparker som gjaldt, og så sluffe til de små. Emil hadde fått en snekker til å lage en til Joakim da han ble født og de fortsatt bodde nede i byen. Sluffa var hvitmalt med dekorasjoner av fugler, blomster og trær.

– Det skal minne oss om at det kommer en vår, hadde Emil sagt. Noen ganger hadde de tatt Lille-Anton med på sluffetur så Birgitte fikk litt fri, og begge småguttene satt godt innpakket i saueskinn og ullpledd og koste seg. Den smekre sluffa hadde brede meier av jern og gled lett over snøen.  Sluffa hadde selvsagt fulgt med til Langsæ gård, noe dessverre verken Birgitte eller Lille-Anton gjorde da hun giftet seg med Niels Henrik.

Etter at de flyttet til Langsæ, var Emil og guttene ofte nede på isen og gikk på skøyter eller lekte med kjelke eller spark om vinteren. Mange unger suste rundt på isen med sine krøllskøyter, eller de mer moderne skruskøytene som flere og flere hadde skaffet seg. Man måtte passe på å holde seg et godt stykke unna arbeiderne som skar ut isblokker med digre sager kalt svanser.

– Er det hundesvanser eller revesvanser? hadde Joakim spurt med et skøyeraktig smil, og lillebror Peder hadde ledd godt og sett beundrende på sin storebror.

Emil hadde fortalt guttene at Norge var det landet i Europa som solgte mest isblokker til utlandet, isblokker som holdt melk og smør og andre matvarer friske og kalde på varme dager. Det meste gikk til England, fortalte han, og Joakim hadde sett spørrende på ham: – Men isblokkene vil vel smelte på veien over til England, far? Da hadde Emil forklart at blokkene ble pakket inn i tykke lag av halm eller høy, og holdt seg i månedsvis på den måten. Da var det Peders tur til å spørre: – Jamen, far, når jeg er pakket inn i dyna, da svetter jeg noen ganger. Da tenker jeg at jeg smelter. Men når man pakker inn is, da smelter den altså ikke?

– Hva skulle jeg svare på det, Celia? hadde Emil sagt da han fortalte om hendelsen. De hadde begge ledd godt før han fortsatte: – Jeg sa at is er helt motsatt fra oss mennesker. Derfor smelter den ikke når den blir pakket inn.

Emil var flink til å forklare når guttene spurte om ting, men han presset ikke lærdom på dem. – Tvang er ikke god lærdom, sa han.

Og nå viste det seg at Peder stadig var bortom pianoet og prøvde seg på små melodier. At han hadde gehør, det var de sikre på, både Emil og hun.

– Det spørs hvordan det hadde gått om vi hadde tvunget ham til å ta pianotimer mot hans vilje, Celia, hadde Emil sagt og sett på henne med et spørrende blikk.

– Nei, jeg tror ikke det hadde vært lurt, sa hun seg enig.

Celia visste at mange i nabolaget hadde vært skeptiske til dem da de flyttet inn på gården. Klasseskillet var fremdeles stort, og de to familiene som hadde bodd på Langsæ gård etter at den ble bygd, hadde begge tilhørt det rike borgerskapet og hadde holdt avstand til alminnelige folk. Nå tilhørte altså gården Emil og henne, og den skulle gå i arv til Joakim, som var den førstefødte. Heldigvis hadde det spredd seg godord om Emil og hans innsats i Arbeiderforeningen, om barnehjemmet Celiaborg og ikke minst historien om hennes liv som hittebarn som fant tilbake til sine røtter. Så selv om de var blitt møtt med en del skepsis den første tiden på Langsæ, hadde det virkelig gått seg til etter som guttene vokste og Joakims skolekamerater begynte å komme på besøk. En søndags ettermiddag da Tord og Lovise var innom, dukket et par av naboguttene opp, og Lovise hadde sett anklagende på Emil. – Du lar da ikke guttene dine leke med disse barna? hadde hun sagt, og Celia hadde sett at Emils lepper strammet seg. – Selvsagt skal Joakim og Peder leke med nabobarna, Lovise! For meg spiller da deres bakgrunn ingen rolle, bare de oppfører seg pent. Og det kan jeg fortelle deg at disse gjør. Emil hadde straks bydd dem på saft og kake, og de hadde takket og bukket høflig, begge to.

Ja, Emil var en rikmannssønn, men han var den samme Emil som hun hadde elsket i mer enn ti år, og som hun fremdeles elsket. Emil var en god og kjærlig far og ektemann. Han styrte sine forretninger med kløkt og tok sine oppgaver i bystyret på alvor. Han talte de fattiges og de foreldreløse barnas sak, og understreket hvor viktig det var at de fikk utdannelse, og han talte også de sykes og de arbeidsløses sak. Foruten den nærmeste familien var de mest sammen med sine gode venner fra arbeiderforeningen. Og selv om de hadde svært god økonomi og kunne unne seg det meste, så viste Emil aldri stormannsfakter overfor noen av dem.

– Gode venner er det beste man kan ha i livet, hadde han sagt mer enn en gang når de stod og vinket vennene av gårde etter en sen diskusjonskveld, et politisk møte eller når de bare hadde samlet seg for å ha en hyggelig vennekveld på gården

